b'\n_START_ARTICLE_\nCoppa Acerbo 1937\n_START_SECTION_\nPred dirko\n_START_PARAGRAPH_\nMo\xc5\xa1tvo Alfa Corse je na dirko pripeljalo nove dirkalnike Alfa Romeo 12C-37. Dirkalnik je najprej preizkusil testni dirka\xc4\x8d Gianbattista Guidotti, nato pa \xc5\xa1e Tazio Nuvolari. Hermann Lang je bil \xc5\xa1e vedno odsoten, zdravstveno stanje se mu je \xc5\xa1e nekoliko poslab\xc5\xa1alo, saj se je gripa razvila v vnetje ledvic. Richard Seaman je na prostem treningu ob zaviranju za enega od po\xc4\x8dasnih ovinkov zaviral prepozno, pri tem so mu zavore blokirale in tr\xc4\x8dil je v hi\xc5\xa1o. Pri tem se ni po\xc5\xa1kodoval, toda dirkalnik je bil popolnoma uni\xc4\x8den. Ker mo\xc5\xa1tvo ni pripeljalo rezervnega dirkalnika ni mogel \xc5\xa1tartati. Luigi Fagioli se je udele\xc5\xbeil dirke po dalj\xc5\xa1em \xc4\x8dasu. \xc5\xa0epal je, pri hoji pa si je moral pomagati s palico. Zaradi revme ni nastopal od dirke Avusrennen. Na prostem treningu so imeli dirka\xc4\x8di Mercedes-Benza te\xc5\xbeave z novimi uplinja\xc4\x8di, Bernd Rosemeyer pa je uni\xc4\x8dil motor svojega dirkalnika. Na sobotnem prostem treningu je Rosemeyer v veliki vro\xc4\x8dini najbolj\xc5\xa1i \xc5\xa1tartni polo\xc5\xbeaj osvojil oble\xc4\x8den le v dirka\xc5\xa1ko kapo, kratke hla\xc4\x8de in sandale.\n_START_SECTION_\nDirka\n_START_PARAGRAPH_\nNa \xc5\xa1tartu je povedel Rudolf Caracciola, \xc5\xbee kmalu pa ga je prehitel Rosemeyer, ki je imel po prvem krogu dve sekundi prednosti pred Caracciolo in \xc5\xbee sedemnajst pred Manfredom von Brauchitschem. Tazio Nuvolari je imel \xc5\xbee te\xc5\xbeave z novim dirkalnikom in je padel na deveto mesto z zaostankom petdesetih sekund. V drugem krogu je Rosemeyer v \xc5\xbeelji, da bi se otresel Caracciole, postavil najhitrej\xc5\xa1i krog dirke. V \xc4\x8detrtem krogu je Hans Stuck zaostal zaradi te\xc5\xbeav z motorjem, krog kasneje pa je Nuvolari, ki ga je med tem prehitel tudi Hans Ruesch, odnehal in dirkalnik predal Giuseppeju Farini. Ruesch se je nekaj \xc4\x8dasa boril s Raymondom Sommerjem, toda pretiraval je in odstopil po tem, ko ga je odneslo s steze. Stuck je bil v pestem krogu v boksih, postanek je trajal ve\xc4\x8d kot \xc5\xa1tiri minute, ob dolivanju goriva pa so mu zamenjali tudi sve\xc4\x8dke. Ko je zapeljal zapeljal nazaj na stezo, se je za dirkalnikom mo\xc4\x8dno kadilo, krog kasneje pa je odstopil, kot tudi Farina._NEWLINE_V sedmem krogu je imel Rosemeyer \xc5\xbee petdeset sekund prednosti pred Caracciolo, krog kasneje sta oba zavila na postanek v bokse. Zaradi hitrej\xc5\xa1ega postanka se je Caracciola vodilnemu pribli\xc5\xbeal na osemintrideset sekund. V osmem krogu je Rosemeyer zadel miljni kamen z zadnjim desnim kolesom. Tri kilometre kasneje je kolo odpadlo, se odkotalilo proti boksom in ustavilo pred presene\xc4\x8denimi mehaniki. Rosemeyer je po\xc4\x8dasi pripeljal v bokse po treh kolesih in zavornem bobnu. Ob koncu osmega kroga je imel Caracciola enaintrideset sekund prednosti pred Rosemeyerjem. Ko je Caraccioli v enajstem krogu nehal delovati eden od osmih cilindrov, zaradi \xc4\x8desar je moral na dodaten postanek v boksih, ga je Rosemeyer \xc5\xbee skoraj ujel. \xc5\xbde krog kasneje je bil Caracciola ponovno v boksih, dirkalnik je prevzel Richard Seaman. Ko je slednji dirkal le pol kroga, se je motor dirkalnika v\xc5\xbegal. Seaman se je moral ustaviti in ga pogasiti, vseeno pa je dirkalnik pripeljal do cilja. Rosemeyer je zmagal s prednostjo ve\xc4\x8d kot minute in pol pred von Brauchitschem, tretji je bil Hermann Paul M\xc3\xbcller, \xc4\x8detrti Luigi Fagioli, peti Seaman, \xc5\xa1esti in zadnji uvr\xc5\xa1\xc4\x8deni pa Vittorio Belmondo. Fagioliju so morali mehaniki pomagati iz dirkalnika.'